Bor du i Aalborg Kommune, og har du planer om at rejse til udlandet her i løbet af sommeren, er det en god ide at tjekke, om passet er gyldigt. For skal du have et nyt pas, er der for tiden ekstra travlt hos pasbestillingen i Aalborg Kommune. Efter et år med coronarestriktioner har rejsetrangen meldt sig igen. I både 2020 og 2021 er omkring 15.000 pas i Aalborg Kommune udløbet. Mange har undladt at forny det, fordi det ikke har været muligt at rejse udenlands. Derfor opfordrer Kim Jensen, der er vicekontorchef i Borgerservice i Aalborg Kommune, til, at man kun får fornyet sit pas, hvis man skal bruge det her og nu, det vil nemlig tage toppen af det aktuelle pas-pres. - Hvis man skal ud og rejse i juli og august, skal man starte sin ansøgning op online og få bestilt en tid til Borgerservice. Hvis ens pas er udløbet, og man først skal rejse til efteråret, så synes jeg, at det er god ide at vente og få bestilt en tid til efteråret, så vi kan ekspedere dem, der skal ud og rejse her og nu, med det samme, siger Kim Jensen.

Opsummering:
Lempelser i coronarestriktionerne betyder, at folk vil rejse igen – men mange pas er udløbet. Det giver ekstra pres på Borgerservice i Aalborg Kommune.